ΜΕΤΑΦΡΑΣΗ

Συμφωνία

μεταξύ της Ευρωπαϊκής Ένωσης και της Βοσνίας-Ερζεγοβίνης (Β-Ε) όσον αφορά τις δραστηριότητες της αστυνομικής αποστολής της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη

Η ΕΥΡΩΠΑΪΚΗ ΕΝΩΣΗ,

αφενός,

και Η ΒΟΣΝΙΑ-ΕΡΖΕΓΟΒΙΝΗ,

καλούμενη εφεξής το "μέρος υποδοχής",

αφετέρου,

αμφότερες καλούμενες εφεξής τα "συμμετέχοντα μέρη",

Λαμβάνοντας υπόψη:

- την παρουσία της διεθνούς αστυνομικής δύναμης των Ηνωμένων Εθνών (ΔΑΔ) στη Βοσνία-Ερζεγοβίνη από το 1996 και την προσφορά της Ευρωπαϊκής Ένωσης να εξασφαλίσει τη διαδοχή, από την 1η Ιανουαρίου 2003, της ΔΑΔ στη Βοσνία-Ερζεγοβίνη,

- την αποδοχή της προσφοράς αυτής εκ μέρους της Βοσνίας-Ερζεγοβίνης,

- τη θέσπιση, στις 11 Μαρτίου 2002, εκ μέρους του Συμβουλίου της Ευρωπαϊκής Ένωσης, της κοινής δράσης 2002/210/ΚΕΠΠΑ για την αστυνομική αποστολή της Ευρωπαϊκής Ένωσης (ΑΑΕΕ), η οποία ορίζει ότι η ΑΑΕΕ θα πρέπει να θεσπίσει βιώσιμες ρυθμίσεις αστυνόμευσης υπό την ευθύνη της Βοσνίας-Ερζεγοβίνης σύμφωνα με τη βέλτιστη ευρωπαϊκή και διεθνή πρακτική, αναβαθμίζοντας κατά τον τρόπο αυτό τα ισχύοντα αστυνομικά πρότυπα στη Βοσνία-Ερζεγοβίνη,

ΣΥΜΦΩΝΗΣΑΝ ΤΑ ΑΚΟΛΟΥΘΑ:

Άρθρο 1

Εντολή

1. Η αστυνομική αποστολή της Ευρωπαϊκής Ένωσης, καλούμενη εφεξής "ΑΑΕΕ", εγκαθιστά το Αρχηγείο της στο Σεράγεβο.

2. Η ΑΑΕΕ εγκαθιστά επίσης άλλα τέτοια γραφεία στη Βοσνία-Ερζεγοβίνη κατ' απόφαση του αρχηγού αποστολής/αστυνομικού διοικητή, σε συνεννόηση με το μέρος υποδοχής. Προς το σκοπό αυτό, η ΑΑΕΕ αναπτύσσει ένα αρχικό σύνολο 24 μονάδων παρακολούθησης που συστεγάζονται στο πλαίσιο των διαφόρων αστυνομικών δομών της Βοσνίας-Ερζεγοβίνης, σε μεσαίες και ανώτερες βαθμίδες, καθώς και εντός κοινοτήτων, κέντρων δημόσιας ασφάλειας, περιφερειών, της κρατικής υπηρεσίας προστασίας πληροφοριών, της κρατικής υπηρεσίας συνόρων και στην περιοχή του Brcko.

3. Η ΑΑΕΕ, στην οποία ανατίθενται οι αναγκαίες αρμοδιότητες παρακολούθησης, καθοδήγησης και ελέγχου, θα πρέπει να ολοκληρώσει το έργο της κατά τα τέλη του 2005.

4. Η ΑΑΕΕ ενεργεί σύμφωνα με την εντολή της, η οποία ορίζεται στο άρθρο 1 παράγραφος 2 της κοινής δράσης 2002/210/ΚΕΠΠΑ.

5. Η ΑΑΕΕ διαθέτει αυτονομία ως προς την εκτέλεση των καθηκόντων της βάσει της παρούσας συμφωνίας.

6. Το μέρος υποδοχής παρέχει στην ΑΑΕΕ όλες τις πληροφορίες και επεκτείνει την πλήρη συνεργασία όπως απαιτείται για την εκπλήρωση των στόχων της ΑΑΕΕ. Το μέρος υποδοχής μπορεί να ορίσει αξιωματικό σύνδεσμο στην ΑΑΕΕ.

Άρθρο 2

Σύνθεση

1. Η ΑΑΕΕ αποτελείται από τον αρχηγό αποστολής/αστυνομικό διοικητή και άλλα μέλη της ΑΑΕΕ.

2. Ο αρχηγός αποστολής/αστυνομικός διοικητής της ΑΑΕΕ διορίζεται από το Συμβούλιο της Ευρωπαϊκής Ένωσης. Στα λοιπά μέλη της ΑΑΕΕ ανατίθενται συγκεκριμένα καθήκοντα από τον αρχηγό της αποστολής.

3. Τα λοιπά μέλη της ΑΑΕΕ αποτελούνται από:

α) αστυνομικούς, αποσπασμένους από τα κράτη μέλη της Ευρωπαϊκής Ένωσης. Κράτη μη μέλη της ΕΕ δύνανται επίσης να διορίζουν αστυνομικούς στην ΑΑΕΕ και, ως εκ τούτου, να αποτελούν, εκ παραλλήλου με την Ευρωπαϊκή Ένωση και τα κράτη μέλη της, αποστέλλοντα μέρη,

β) διεθνές πολιτικό προσωπικό, αποσπασμένο από τα αποστέλλοντα μέρη, ή προσλαμβανόμενο επί συμβάσει από την ΑΑΕΕ αναλόγως αναγκών,

γ) τοπικώς προσλαμβανόμενο προσωπικό, το οποίο μπορεί να προσλαμβάνει η ΑΑΕΕ αναλόγως αναγκών. Κατ' αίτηση του αρχηγού αποστολής/αστυνομικού διοικητή, το μέρος υποδοχής διευκολύνει την πρόσληψη αυτού του ειδικευμένου τοπικού προσωπικού εκ μέρους της ΑΑΕΕ.

4. Ο αριθμός μελών της ΑΑΕΕ καθορίζεται από τον αρχηγό αποστολής/αστυνομικό διευθυντή.

Άρθρο 3

Ευθύνη

1. Η ΑΑΕΕ στη Βοσνία-Ερζεγοβίνη ενεργεί υπό την ευθύνη του αρχηγού αποστολής/αστυνομικού διοικητή, ο οποίος τίθεται επικεφαλής της ΑΑΕΕ και αναλαμβάνει την καθημερινή της διοίκηση.

2. Ο αρχηγός αποστολής/αστυνομικός διοικητής υποβάλει αναφορά στο Γενικό Γραμματέα/Ύπατο Εκπρόσωπο της Κοινής Εξωτερικής Πολιτικής και Πολιτικής Ασφαλείας (ΚΕΠΠΑ), μέσω του ειδικού εκπροσώπου της Ευρωπαϊκής Ένωσης (ΕΕΕΕ) στη Βοσνία-Ερζεγοβίνη.

3. Ο αρχηγός αποστολής/αστυνομικός διοικητής ενημερώνει τακτικά το μέρος υποδοχής περί των δραστηριοτήτων της ΑΑΕΕ.

Άρθρο 4

Καθεστώς

1. Στην ΑΑΕΕ παρέχεται καθεστώς ισοδύναμο προς εκείνο της διπλωματικής αποστολής.

2. Το Αρχηγείο στο Σεράγεβο, τα λοιπά γραφεία, και όλα τα μεταφορικά μέσα της ΑΑΕΕ είναι απαραβίαστα.

3. Στο προσωπικό της ΑΑΕΕ παρέχονται όλα τα προνόμια και οι ασυλίες που ισοδυναμούν προς εκείνα που παρέχονται στο διπλωματικό προσωπικό στο πλαίσιο της Σύμβασης της Βιέννης περί διπλωματικών σχέσεων της 18ης Απριλίου 1961, βάσει της οποίας τα κράτη μέλη της ΕΕ και τα λοιπά αποστέλλοντα μέρη ασκούν αρμοδιότητα κατά προτεραιότητα. Τα προνόμια και οι ασυλίες αυτές παρέχονται στο προσωπικό της ΑΑΕΕ κατά την διάρκεια της αποστολής του και μετέπειτα όσον αφορά υπηρεσιακές πράξεις που διέπραξε προγενέστερα κατά την εκτέλεση της αποστολής του.

4. Στο διοικητικό και τεχνικό προσωπικό παρέχεται καθεστώς ισοδύναμο εκείνου που παρέχεται, σύμφωνα με την Σύμβαση της Βιέννης περί διπλωματικών σχέσεων, στο διοικητικό και τεχνικό προσωπικό προερχόμενο από αποστέλλοντα μέρη που απασχολείται σε πρεσβείες. Τα προνόμια και οι ασυλίες αυτές παρέχονται στο διοικητικό και τεχνικό προσωπικό της ΑΑΕΕ κατά την διάρκεια της αποστολής του και μετέπειτα, όσον αφορά υπηρεσιακές πράξεις που διέπραξε προγενέστερα κατά την εκτέλεση της αποστολής του.

5. Στο τοπικώς προσλαμβανόμενο επικουρικό προσωπικό παρέχεται καθεστώς ισοδύναμο προς εκείνο που παρέχεται, σύμφωνα με τη Σύμβαση της Βιέννης περί διπλωματικών σχέσεων, στο τοπικό προσωπικό που απασχολείται σε πρεσβείες.

6. Το μέρος υποδοχής διευκολύνει την είσοδο και την αποχώρηση του αρχηγού αποστολής/αστυνομικού διευθυντή και των μελών της ΑΑΕΕ από το έδαφος της Βοσνίας-Ερζεγοβίνης. Η ΑΑΕΕ παρέχει στο μέρος υποδοχής κατάλογο των μελών της και το ενημερώνει εκ των προτέρων περί της αρχικής αφίξεως και της τελικής αποχώρησης προσωπικού που ανήκει στην ΑΑΕΕ.

7. Το μέρος υποδοχής αναγνωρίζει το δικαίωμα των αποστελλόντων μερών και της ΑΑΕΕ να εισάγει άνευ δασμών ή άλλων περιορισμών, εξοπλισμό, προμήθειες, εφόδια και λοιπά αγαθά απαιτούμενα για την αποκλειστική και υπηρεσιακή χρήση της ΑΑΕΕ. Το μέρος υποδοχής αναγνωρίζει επίσης το δικαίωμά τους να αγοράζουν τα είδη αυτά επί του εδάφους του καθώς και να εξάγουν ή άλλως πως να διαθέτουν αυτό τον εξοπλισμό, προμήθειες, εφόδια και λοιπά αγαθά που έχουν κατά τον τρόπο αυτό αγορασθεί ή εισαχθεί.

8. Το μέρος υποδοχής αναγνωρίζει επίσης το δικαίωμα του προσωπικού της ΑΑΕΕ καθώς και του διοικητικού και τεχνικού της προσωπικού να αγοράζει ή/και να εισάγει άνευ δασμών ή άλλων περιορισμών είδη απαιτούμενα για προσωπική τους χρήση και να εξάγει τα είδη αυτά.

Άρθρο 5

Όπλα και περιβολή

1. Τα μέλη της ΑΑΕΕ δεν οπλοφορούν.

2. Τα μέλη της ΑΑΕΕ φέρουν την εθνική τους στολή ή πολιτική περιβολή με ειδικό διακριτικό σήμα της ΑΑΕΕ. Τα μέλη της ΑΑΕΕ φέρουν το εθνικό τους διαβατήριο καθώς και δελτίο ταυτότητας της ΑΑΕΕ.

Άρθρο 6

Δραστηριότητες

1. Το μέρος υποδοχής λαμβάνει όλα τα αναγκαία μέτρα για την προστασία και την ασφάλεια της ΑΑΕΕ και των μελών της. Οιαδήποτε ειδικά μέτρα, που προτείνει το μέρος υποδοχής, συμφωνούνται με τον αρχηγό αποστολής/αστυνομικό διοικητή πριν εφαρμοσθούν.

2. Τα οχήματα και άλλα μεταφορικά μέσα της ΑΑΕΕ φέρουν ειδικό διακριτικό σήμα της αποστολής, το οποίο κοινοποιείται στις αρμόδιες αρχές.

3. Η ΑΑΕΕ και τα μέλη τους, καθώς και τα μεταφορικά μέσα και ο εξοπλισμός της, διαθέτουν την αναγκαία ελευθερία κινήσεως προς εκπλήρωση της εντολής της αποστολής.

4. Κατά την άσκηση των δραστηριοτήτων τους, τα μέλη της ΑΑΕΕ δύνανται να συνοδεύονται από διερμηνέα, και, κατ' αίτηση της ΑΑΕΕ, από αξιωματικό συνοδείας που διορίζει το μέρος υποδοχής.

5. Η ΑΑΕΕ δύναται να αναρτήσει την σημαία της Ευρωπαϊκής Ένωσης στο αρχηγείο της στο Σεράγεβο και σε κάθε άλλη περίπτωση που αποφασίζει ο αρχηγός αποστολής/αστυνομικός διοικητής.

6. Τα μέλη της ΑΑΕΕ, δεν αναλαμβάνουν καμία δράση ή δραστηριότητα ασυμβίβαστη με τον αμερόληπτο χαρακτήρα των καθηκόντών τους.

Άρθρο 7

Μετακινήσεις και μεταφορές

1. Τα οχήματα και άλλα μεταφορικά μέσα της ΑΑΕΕ δεν υπόκεινται σε υποχρεωτική καταχώρηση ή άδεια κυκλοφορίας, όλα δε τα οχήματα είναι ασφαλισμένα έναντι τρίτων.

2. Η ΑΑΕΕ δύναται να χρησιμοποιεί οδούς, γέφυρες, διώρυγες και άλλες πλωτές οδούς, λιμενικές εγκαταστάσεις και αεροδρόμια, χωρίς να καταβάλλει διόδια, τέλη ή άλλες επιβαρύνσεις.

3. Το μέρος υποδοχής διευκολύνει τις μετακινήσεις των ιδίων οχημάτων και άλλων μεταφορικών μέσων της ΑΑΕΕ.

Άρθρο 8

Επικοινωνίες

1. Για την άσκηση των δραστηριοτήτων τους, καθώς και για την επικοινωνία με τους διπλωματικούς και προξενικούς εκπροσώπους των αποστελλόντων μερών, η ΑΑΕΕ και τα μέλη της έχουν πρόσβαση, με το χαμηλότερο κόστος, στους κατάλληλους εξοπλισμούς τηλεπικοινωνιών που διαθέτει το μέρος υποδοχής ή έχει υπό τον έλεγχό του.

2. Η ΑΑΕΕ και τα μέλη της έχουν το δικαίωμα της άνευ περιορισμών επικοινωνίας μέσω των δικών τους ασυρμάτων (συμπεριλαμβανομένης της δορυφορικής, κινητής και χειροκίνητης τηλεφωνίας), τηλεφώνων, τηλέγραφων, τηλεομοιοτυπικών συσκευών ή οιωνδήποτε άλλων μέσων. Το μέρος υποδοχής παρέχει, μετά την υπογραφή της παρούσας συμφωνίας, τις συχνότητες που χρησιμοποιούνται για τις ραδιοεπικοινωνίες.

Άρθρο 9

Κατοικίες και πρακτικές ρυθμίσεις

1. Η κυβέρνηση της Βοσνίας-Ερζεγοβίνης συμφωνεί, εφόσον της ζητηθεί, να επικουρεί την ΑΑΕΕ στην εξεύρεση κατάλληλων χώρων για γραφεία και κατοικίες.

2. Εφόσον απαιτείται, τα συμμετέχοντα μέρη συμφωνούν σχετικά με άλλες ρυθμίσεις περί προνομίων και ασυλιών καθώς και σχετικά με πρακτικές ρυθμίσεις, στις οποίες συμπεριλαμβάνονται η επείγουσα ιατρική περίθαλψη, η επείγουσα εκκένωση, η υπόδειξη επισήμων εκπροσώπων ως σημείων επαφής καθώς και οι απαιτήσεις ταξιδιωτικών εγγράφων.

Άρθρο 10

Έναρξη ισχύος

Η παρούσα συμφωνία τίθεται σε ισχύ με την υπογραφή της. Εξακολουθεί να ισχύει κατά τη διάρκεια της εντολής της ΑΑΕΕ.